Her har Murray brutt tidenes tennisforbannelse
- Jeg vet hvor mye alle har ønsket å se en britisk vinner i Wimbledon, og jeg håper dere koste dere. Jeg gjorde mitt beste, sa Murray beskjedent i sin takketale til publikum, og fikk en eventyrlig respons fra dem som hadde vært så heldige å få en billett til et av verdens mest eksklusive idrettsarrangement. Samtlige av de vel 15.000 innenfor murene på Centre Court, og de mange tusen som fulgte kampen på storskjerm fra «Henman Hill» vil trolig huske den 07.07.2013 så lenge de lever som dagen da 26 år gamle Andrew Barron Murray fra Dunblane i Skottland sto for et av de stolteste øyeblikkene i britisk idrettshistorie. Murray har vokst voldsomt som spiller siden det tunge nederlaget mot Roger Federer i fjorårets finale. Etter OL-gull samme sted mot samme motstander og hans første Grand Slam-triumf i US Open i fjor høst, var optimistene flere enn på lenge før årets turnering, med god grunn.Novak Djokovic er med sin joviale væremåte og brede ferdighetsregister en av de mest populære og avholdte spillerne i sirkuset, men har sjelden spilt mer på bortebane enn det han gjorde på årets varmeste dag i London. Motstanderen var nemlig fullstendig underordnet, for dette var dagen alle håpet Fred Perry omsider skulle få sin arvtaker som den hittil siste britiske vinneren av Wimbledon. Få er mer opptatt av idrettslige forbannelser enn britene, noe Murray har blitt minnet om i alle sine åtte deltakelser i det som er den mest prestisjetunge av alle Grand Slam-turneringer på All England Lawn Tennis and Croquet Club. - Det som gjør dette til en enda større triumf, er at jeg vet hvilket press og hvilke forventninger han (Murray) har måttet leve med. Det er en fantastisk bragd. Jeg ga alt jeg hadde, og det var en sann ære å være en del av denne kampen og denne finalen, sa en raus Djokovic etter kampen.Båret frem av et lidenskapelig og lite bortskjemt publikum, utmanøvrerte en storspilende Murray verdensener Djokovic i tre strake sett i en hete som tydeligvis krøp under huden på den vanligvis iskalde serberen. Djokovic servet ikke like godt som vanlig, gjorde unormalt mange upressede feil og visste ikke å utnytte de gangene han hadde Murray på gaffelen. Når de fleste marginene også gikk i Murrays favør helt til et siste, avgjørende høydramatisk game, var det skotten som fikk pokalen i hendene fra hertugen av Kent. - Jeg har spilt mot Novak mange ganger, og når vi alle legger opp en gang, vil han bli husket som en av de store krigerne. Han gjorde det samme i dag, og det var det som gjorde dette vanskelig, sier Murray. Selv ikke med tre matchballer imot tillot så den fenomenale serberen seg slått. Først utliknet han til deuce. Deretter skaffet han to breakballer, før Murray tok vare på den fjerde matchballen etter mange lange minutter med neglbiting. - Gratulerer til Andy, det var så absolutt fortjent. Du spilte en utrolig kamp, og jeg vet hva det betyr for alle briter, sa Djokovic.
(Andy Murray - Novak Djokovic 6-4, 7-5, 6-4) De aller færreste hadde sett en brite vinne på hjemmebane i Wimbledon, men etter 77 år med tennislidelse brøt Andy Murray (26) forbannelsen med i en kraftprøve av en finale mot Djokovic på Centre Court.